ไฟแนนซ์ทูเดย์
..นานาจิตตัง เรื่องที่รัฐบาลจะออก พ.ร.บ.ภาษีที่ดินและสิ่งปลูกสร้าง
10 มี.ค. 2558

โดย...ช.ชดา
..นานาจิตตัง เรื่องที่รัฐบาลจะออก พ.ร.บ.ภาษีที่ดินและสิ่งปลูกสร้าง ที่มีสาระว่าจะเก็บภาษีที่ดินและสิ่งปลูกสร้าง มีทั้งเห็นด้วยและเห็นต่าง เรื่องภาษีจะว่าไปแล้วไม่มีใครอยากจ่าย ข้อดีของการเก็บภาษีนี้เป็นยังไงไม่ค่อยมีใครพูดถึง ทีมข่าวการเงินเลยนำประเด็นไขข้อข้องใจที่สำนักงานเศรษฐกิจการคลังชี้แจงมาเสนอโดยละเอียด ท่านผู้อ่านอย่าลืมติดตาม คงจะสัก 3 ตอนจบ 
หลังจากอ่านแล้วจะเห็นด้วยกับเหตุผลของกระทรวงการคลังหรือไม่ ก็เป็นเรื่องปัจเจกบุคคล การโยนหินถามทางออกมา เรื่องการจะยกเว้นไม่เสียภาษีให้ใครบ้าง หรืออัตราจัดเก็บเท่าไร มีการเปลี่ยนแปลงรายวัน อย่าเพิ่งวิตกกังวล หรือก่นด่ารัฐบาล รอร่างสุดท้ายที่ สมหมาย ภาษี รมว.คลัง จะเสนอเข้า ครม.ก่อน จึงจะรู้ว่าคนมีบ้านจะเสียภาษีปีละเท่าไร 
เรื่องนี้ถ้าเป็นรัฐบาลจากการเลือกตั้งไม่มีทางทำได้ เพราะเสี่ยงต่อการเสียคะแนนนิยมทางการเมือง ถามว่าทำแล้วดีไหม อันนี้ ช.ชดา ไม่แน่ใจ เพราะไม่มีความเชื่อถือในเรื่องการใช้เงินและการตรวจสอบ องค์กรปกครองส่วนท้องถิ่นที่่จะเป็นผู้เก็บภาษี  และไม่เชื่อว่าเศรษฐีแลนด์ลอดจ์ต่างๆ จะเสียภาษีมากขึ้น แค่เอาต้นไม้ไปปลูกไม่กี่ต้นก็อ้างว่าเป็นที่ดินใช้ประโยชน์ทางการเกษตร
..ธีระชัย ภูวนาถนรานุบาล อดีต รมว.คลัง เสนอแนวคิดให้ยกเว้นภาษีบ้านหลังแรกให้กับบุคคลธรรมดา รวมทั้งน่าจะเก็บจากที่ดินที่อยู่ในชื่อนิติบุคคลสูงกว่าบุคคลธรรมดา เพราะเศรษฐีส่วนใหญ่ใส่ชื่อนิติบุคคลเอาไว้เพื่อเตรียมทำธุรกิจ
นอกจากนี้ การเก็บภาษีทรัพย์สินโดยเฉพาะที่ดินแปลงใหญ่ๆ ไม่ว่าจะมีการใช้ประโยชน์หรือไม่เก็บในอัตราก้าวหน้า ยิ่งแปลงใหญ่อัตราควรจะสูงขึ้น การกำหนดเช่นนี้จะทำให้ฐานภาษีไปเน้นที่ทรัพย์สินมากขึ้น ไม่ใช่เน้นเฉพาะที่เงินเดือน
คุณธีบอกว่า ถ้าเน้นเงินเดือน รายชื่อผู้เสียภาษีอันดับหนึ่งจะมีแต่ลูกจ้างชาวต่างชาติ ไม่เคยเห็นรายชื่อเจ้าสัวปรากฏตัวว่าเสียภาษีสูงๆ กันบ้างเลย
เรื่องนี้ไม่เชื่ออย่าลบหลู่